Piet van Maarleveld (10 Oktober 1928 – 19 Oktober 2017, algemeen bekend as Piet Fotokuns) was ’n legendariese fotograaf in Potchefstroom wat na raming sowat 1 miljoen foto's geneem het, waarvan sowat 250 000 vir die destydse PU vir CHO, wie se amptelike fotograaf hy van 1983 tot 1990 was, hoewel hy sedert 1959 universiteitsfoto's op die dorp geneem het. Dié kwartmiljoen foto's word in die NWU-argief as die Piet Fotokuns-versameling bewaar. Van Maarleveld is in Alkmaar, Nederland, gebore. In 1952 het hy na Suid-Afrika gekom op aanbeveling van sy broer, wat toe reeds na die land geïmmigreer het. Van Maarleveld het eers op Vereeniging en daarna op Sasolburg gaan werk. Eers sowat twee jaar ná sy immigrasie het hy sy verloofde, Ina (nooiensvan nie bekend), na Suid-Afrika laat kom. Hulle moes binne drie maande ná haar koms trou, so nie sou sy moes teruggaan Nederland toe. In 1958 het hy na Potchefstroom gegaan om aan die PU vir CHO te studeer.